《不涉风波亭歌为糜朝英赋》
元代·刘崧

烈烈北风，汤汤横波，大船乘危小船覆，公独不涉留山阿。

赤鳅鬐，黑龙尾，长鲸峨峨撑白齿，偶一触之命如纸。

滟滪云深自有堆，海门黑月元无底。我昔见公南浦之龙沙，知公作亭非不华。

上砻翠石凿户牖，下列琴策开烟霞。客如流云酒如海，枣已如瓜菊堪采。

醉歌白雪扬清风，独立东南三十载。历观古贤达，孰不恋閒居。

后有栗里之陶氏，前有东门之二疏。公乎公乎又何羡乎鼎食而禄秩，驷马而高车。

登公亭，酌公酒，风波于公果何有。酌公酒，听我歌，风波风波奈我何。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。